﻿ Mi-e Dor de Avva Tată, mi-e Dor de Ieromonahul Ghelasie Gheorghe Marcel D , Rm Vâlcea Cine a fost Avva Tată, cine este Avva Tată, este greu de aflat de unul singur Dumnezeu va îngădui ca la timpul potrivit să-l dezvăluie pe Avva Tată aşa cum poate l-am intuit, sau l-am simţit, dar cum nu s-a arătat niciodată Adică un adevărat Sfânt, un Sfânt din zilele noastre, un Sfânt dintre noi Este greu de crezut că poţi să devii Sfânt în zilele noastre, când apostazia este ridicată la rang de mare ţinută morală Dumnezeu încă o dată ne arată că se poate ajunge la sfinţenie oriunde şi oricând De multe ori ne ascundem slăbiciunea şi neputinţa în spatele unor cuvinte mari precum că de am fi fost în vremuri mai puţin tulburi, am fi făcut mai multe, sau de am avea timp mai mult, am face multe lucruri bune care să ne ducă spre sfinţenie Căutăm motive şi argumente să rămânem în starea de păcat, căutăm argumente pentru cele mai crunte păcate Oare în faţa lui Dumnezeu ce argumente vom mai aduce pentru păcatele ce le-am făcut, oare nu va fi prea târziu? L-am cunoscut pe Avva Tată în iarna lui '92-'93: eram la liceu în clasa a XII-a Aveam câţiva colegi cu care mă înţelegeam foarte bine şi discutam des probleme de spiritualitate Răspuns la o parte din întrebări ne-a dat doamna profesoară de filozofie, care ne-a lămurit o parte din frământările noastre Văzând că sunt lucruri ce o depăşesc, ne-a îndrumat să mergem la Mănăstirea Frăsinei (Rm Vâlcea), la părintele Ghelasie Primii care au fost, au fost prietenii mei, care au venit impresionaţi şi marcaţi profund Mi-au povestit cu lux de amănunte tot ce s-a întâmplat acolo Totul părea scos dintr-un basm: mănăstirea, călugării, slujba şi în primul rând Avva Tată Un dor şi o curiozitate s-a înfiripat în mine să-l cunosc pe părintele Ghelasie Astfel că în primăvara lui '93 am plecat la mănăstirea Frăsinei Drumul a fost extrem de lung, parcă fugea mănăstirea de mine În cele din urmă, când am ajuns, prima impresie a fost că aici a coborât Raiul pe pământ Timpul îşi pierde hotarele, iar frumuseţea locurilor depăşeşte orice imaginaţie Cu astfel de impresii am intrat în Sfânta Mănăstire Frăsinei L-am căutat pe părintele Ghelasie, nu ştiam cum arată Prima întâlnire cu Avva Tată n-am s-o uit niciodată, ne-am întâlnit în faţa bisericii Mă aşteptam să fie un părinte bătrân, cu barbă albă şi impunător, însă spre uimirea şi surprinderea mea am întâlnit un părinte tânăr (în aparenţă), vioi, cu o privire pătrunzătoare ce îţi intra până în adâncul sufletului La prima vedere mi-am zis: oare cum mă poate ajuta un părinte atât de tânăr, iar răspunsul l-am primit în aceeaşi zi, seara târziu, când am fost chemaţi la chilie la el Am intrat fiecare separat în chilia lui Avva Am rămas ultimul care a intrat Cu cât se apropia momentul să intru, cu atât inima îmi bătea să-mi sară din piept A venit şi momentul mult aşteptat, iar când am intrat în chilia lui Avva Tată, dintr-o dată am uitat tot ce vroiam să-i spun Avva Tată a început să mă întrebe diverse 1 lucruri şi uşor, uşor am început să mă destăinui De fapt, fusese prima mea spovedanie la părintele Ghelasie După ce am ieşit de acolo, eram răvăşit cu totul Tot sistemul meu de gândire era dat peste cap M-am aşteptat să mă primească rece, imparţial, ca un judecător, însă m-a primit cu o dragoste şi cu o iubire pe care n-am mai întâlnit-o nicăieri Mi-am zis nu se poate, nu se poate eu ultimul păcătos să fiu primit cu atâta iubire Însă uşor, uşor am început să înţeleg multe lucruri De atunci au trecut zece ani, şi în fiecare an mergeam la Avva Tată de cel puţin trei ori, nu neapărat cu probleme, ci pur şi simplu să îl văd, mi-era dor de el, îl iubeam Pentru mulţi vor părea exagerări sau minciuni, însă Dumnezeu ne va judeca pe fiecare pentru tot ce am făcut Pe an ce trecea, relaţia dintre mine şi Avva Tată era tot mai strânsă şi m-a învrednicit Bunul Dumnezeu să surprind frânturi din Sfinţenia Părintelui Ghelasie În ultimul timp Avva Tată mă chema la el în duh Simţeam o chemare şi dintr-o dată mă hotăram şi plecam la Frăsinei Ceilalţi erau uimiţi, mai ales părinţii mei Le spuneam părinţilor mei că trebuie să plec la Frăsinei, căci mă cheamă Avva Tată la el Când ajungeam la poarta mănăstirii, ştiam că Avva Tată ştie că am ajuns la Frăsinei Primul lucru pe care mi-l spunea era că i-a fost dor de mine, dar pe lângă asta ştia că am probleme şi nu mă lăsa să plec până nu îi spuneam Pe Avva Tată nu-l puteai minţi, cel puţin eu asta am simţit Dacă îl minţeai pe Avva Tată, încercai de fapt să-l minţi pe Dumnezeu (vezi „Isihasm, Taina Sfinţilor”) Când vedea Avva Tată că nu reuşeşti să ieşi din starea de frică şi că ţi-e teamă să-i spui anumite păcate, sau intenţionat le lăsai, atunci Avva Tată îmi spunea: „zi-le pe ălea mari, fiule! ” Au fost momente grele din care Avva Tată m-a ridicat prin dragoste nemăsurată şi rugăciune fierbinte Voi prezenta câteva frânturi sau crâmpeie surprinse din viaţa lui Avva Tată, sau mai bine zis din minunile lui Avva Tată săvârşite cu mine păcătosul M-am dus la Avva Tată să-i spun despre prietena mea care o aveam de câteva săptămâni Avva Tată m-a uimit prin faptul că o cunoştea mai bine ca mine şi ce m-a şocat şi mai mult a fost că mi-a spus să mă căsătoresc cu ea cât mai repede N-am reuşit acest lucru şi când m-am dus iar, mi-a spus că trebuie să ne căsătorim cât mai repede Între timp, prietena mea primeşte bursă în străinătate, toţi sunt foarte fericiţi, părinţi, rude, numai eu, nu Avva Tată îmi spune clar: să nu plece în străinătate, că diavolul se va băga între noi doi şi ne va despărţi Şoc pentru mine, şoc pentru ceilalţi În cele din urmă n-a plecat, însă a plecat altcineva în locul ei Când s-a întors, am aflat că a avut un accident de maşină acolo Să fie oare doar o întâmplare? În cele din urmă ne-am căsătorit, şi după ce ne-am căsătorit, mă duc la Avva Tată Avva Tată îmi spune: căsătoria voastră a fost binecuvântată de Sfântul Părinte Ierarh Calinic Am plâns de emoţii În una din discuţii îmi spune: să faceţi un copil, că mare binecuvântare veţi avea înaintea Domnului Numai că acel copil s-a lăsat aşteptat, datorită unor probleme de sănătate destul de grave Când m-am dus la Avva 2 Tată şi i-am zis de cele întâmplate, mi-a spus: „e nădejde la Dumnezeu” Şi aşa s-a şi întâmplat, Mila Domnului a făcut să avem un copil Când m-am dus la Avva Tată să-i spun că am un copil, mi-a spus: „Mulţumeşte- i Maicii Domnului, căci acest copil este al Maicii Domnului” M-am dus la Avva Tată să-i spun despre serviciu, că sunt probleme şi că am o altă ofertă, mi-a spus: „du-te la noul loc de muncă cu nădejde, căci va fi bine” Şi într- adevăr aşa este La un moment dat îmi spune Avva Tată: „s-au dezlegat blesteme mari la voi în neam” Atunci Avva Tată mi-a surprins uimirea şi îmi spune că toţi avem blesteme în neam Odată m-am dus la Avva Tată să iau binecuvântare ca să plec în străinătate Avva Tată mi-a dat binecuvântare şi mi-a spus că mă aşteaptă să vin şi să trec pe la el Am plecat cu o maşină ce nu avea verificarea periodică făcută Am mers mii de kilometri fără să fim opriţi de poliţie, dimpotrivă, ne-a ajutat un echipaj de poliţie în Budapesta să ieşim din oraş, deoarece ne rătăcisem, şi am ajuns la punctul de întâlnire ca şi cum am fi cunoscut locul Primul lucru după ce m-am întors, primul gând a fost să merg la Avva Tată Avva Tată mă aştepta şi chiar mi-a zis: „Mila Domnului a făcut să ne revedem” Am dat la Facultate la Teologie, n-am reuşit Când m-am dus să-i spun vestea, Avva Tată m-a întâmpinat în felul următor: „aşa-i că a luat persoana respectivă (şi îi spunea pe nume), aşa-i că a luat cutare, aşa-i că n-a luat cutare, nu fii supărat că n-ai luat” Am rămas foarte uimit, deoarece eram primul care a venit să-i spună lui Avva Tată de ceilalţi Într-una din discuţii, Avva Tată îmi spune: „dacă veţi face cel de-al doilea copil, veţi avea şi mai mare binecuvântare înaintea Domnului La primul, Dumnezeu v-a dat cu vagonul, la al doilea veţi avea şi mai mult” De data aceasta, problemele erau mai grave ca înainte, însă rugăciunile lui Avva Tată au făcut să avem şi pe cel de-al doilea copil Vestea a primit-o cu câteva săptămâni înainte să treacă la cele veşnice, iar în ziua în care am făcut primul ecograf, Avva Tată trecea la cele veşnice Oare totul a fost o întâmplare? Când Avva Tată a trecut la cele veşnice, am aflat şi noi, cei care eram în oraşul Codlea În aceeaşi seară am plecat, ca a doua zi dimineaţa să fim la înmormântare Am fost toţi copiii lui Avva Tată, a vrut să fim acolo, s-a bucurat că am fost acolo, i-am dus coroanele de flori şi l-am condus pe ultimul drum Era înmormântare şi totuşi praznic, praznicul unui mare sfânt Paradoxal eram foarte veseli (nu că am fi nebuni) şi cu o nespusă pace sufletească Avva Tată era cu noi acolo Au trecut 40 de zile, ne-am dus la parastasul de 40 de zile, Avva Tată ne-a aşteptat să-i facem mormântul aşa cum puteam noi mai bine Din ce am avut, l-am făcut pe Avva Tată fericit, copiii lui l-au făcut fericit 3 Ultima dată când am fost la mormântul lui Avva Tată, am stat acolo şi mi-am spus oful Avva Tată, ca de atâtea ori, m-a primit bucuros şi mi-a ascultat durerea, mi- a luat toată durerea, m-a uşurat de greutăţi sufleteşti imense, mi-a dat binecuvântare Am plecat de la mormânt alt om, pluteam de fericire, săream în sus de fericire, îi îmbrăţişam pe toţi de fericire, Avva Tată a fost acolo şi a făcut o altă minune cu mine Oare voi putea vreodată să-i mulţumesc lui Avva Tată pentru tot ce a făcut pentru mine? M-a înviat când am fost mort, m-a dezlegat atunci când am fost legat, m-a ridicat atunci când am căzut, m-a îmbrăţişat când am fost trist, m-a înfiat atunci când eram pierdut Pentru mine a fost, este şi va fi Sfântul meu ce m-a înfiat şi mi-a dat şansa de a-L cunoaşte pe Dumnezeu, pe Maica Domnului şi Sfintele Puteri Cereşti Dumnezeu nu va îngădui să i se şteargă memoria Dimpotrivă, va fi păstrată vie prin toţi cei ce l-au cunoscut şi au simţit că în faţa lor nu este un om obişnuit, ci un adevărat Sfânt Nu voi putea uita ultima întâlnire cu Avva Tată M-a primit cu dragoste, dar m-a certat cu blândeţe Era cu câteva săptămâni înainte să treacă la cele veşnice, şi mi-a impus să vin peste trei luni, nici mai mult nici mai puţin Poate vreodată voi afla răspunsul Un alt lucru care m-a uimit era faptul că de multe ori vorbea la persoana I-a plural: „noi” „Noi” ne bucurăm şi ne rugăm pentru voi şi mi-am zis cu siguranţă că Avva Tată nu este singur în chilie, că sunt Sfinţi ce-l vizitează, Maica Domnului şi chiar Dumnezeu Fiul În ultimul timp, eram foarte atent la tot ce-mi spunea şi de multe ori mă întrebam ce legătură are ceea ce-mi spune cu subiectul abordat Însă Avva Tată vorbea pentru ceea ce va urma Au trecut zile, săptămâni, luni şi s-a împlinit ceea ce Avva Tată mi-a spus Renegat şi criticat de mulţi, Avva Tată va rămâne viu în memoria noastră, un Sfânt printre noi, un Sfânt cu noi *** Mi-e dor de Avva Tată, mi-e dor de Părintele meu drag Cuvintele nu pot exprima ce sentimente am eu acum, simt că încearcă să cuprindă, să închidă necuprinsul Necuprinsul sau imensitatea dragostei şi recunoştinţei ce o am pentru Avva Tată, adică Ieromonahul Ghelasie Ca să ajung aici, în starea în care sunt acum, a trebuit să treacă ani de zile, ani de zile în care Avva Tată a luat asupra lui boli şi blesteme din neamul meu, din viaţa mea La început m-am dus la Avva Tată ca la un preot şi atât Adică veneam la Avva Tată şi mă spovedeam, însă sufletul meu era închis, încătuşat, nu era în stare să iubească, acea iubire de aproapele Aproape tot ce mi se spunea, ori nu înţelegeam, ori mi se părea foarte greu de făcut, de îndeplinit La un moment dat mi-am pus întrebarea: eu ce vreau de fapt de la Avva Tată? 4 Şi răspunsul mi-a venit aproape instantaneu: vreau să mă ridice din mocirla păcatelor, vreau să rupă lanţul blestemelor şi a păcatelor grele, măcar de la mine începând Nu ştiam cum poate face acest lucru, nu ştiam ce se va întâmpla pe viitor, nu ştiam dacă voi înţelege vreodată ce se întâmplă cu mine, însă mi-am zis că trebuie să vin, trebuie să mă spovedesc la el, nu este o întâmplare că am ajuns aici la el În acea perioadă sufletul mi-era încătuşat în păcate mari, încât abia mai reuşeam să mă menţin pe linia de plutire Faptul că Avva Tată m-a primit de la început cu o imensă dragoste, pentru mine a contat foarte mult De fapt, asta m-a făcut să mă deschid, să mă destăinui uşor, uşor Mi-au trebuit luni de zile şi chiar ani ca să mă curăţ, sau mai bine zis să mă vindec prin spovedanie Nici acum nu pot spune că sunt complet vindecat, dar uitându-mă înapoi, îmi dau seama că de fapt Avva Tată m-a scos din iad (iadul sufletesc) şi m-a ridicat la cer cu preţul jertfei lui Totul îl datorez lui Avva Tată m-a învăţat legea iubirii, m-a învăţat practic din punct de vedere duhovnicesc N-aş fi crezut vreodată că dintr-o persoană închisă, egoistă, rece şi suspicioasă, Avva Tată va modela o persoană deschisă, veselă, binevoitoare şi în primul rând iubitoare Este adevărat că am vrut schimbarea, mi-am dorit acest lucru şi atunci Avva Tată m-a ajutat Înainte nu reuşeam să văd florile, darămite să le cresc sau să mă ocup de ele La un moment dat mi-a spus cineva că sufletul omului se vede după felul cum se poartă cu plantele, deoarece plantele sunt mai sensibile ca oamenii şi în primul rând nu mint, nu se eschivează, nu se pot ascunde M-a pus pe gânduri acest lucru şi mi-am zis: hai să încerc să cresc plante, să văd reacţia lor şi a mea Atunci mi-am dat seama pentru prima dată că se produsese o schimbare în sufletul meu, în viaţa mea, că în mod subtil Avva Tată operase şi îndepărtase acea tumoare malignă a păcatului din sufletul meu La început nu simţeam faţă de Avva Tată decât respect, chiar la un moment dat mi-am zis: „măi, eu chiar nu îl iubesc pe Avva Tată? Ce-i cu mine?” Şi mi-am zis: „trebuie să fac ceva, să văd unde este problema, nu se poate să rămână aşa ” Frământându-mă luni de zile, la un moment dat, după ce nu îl văzusem de ceva timp pe Avva Tată, am simţit un dor puternic pentru Avva Tată Şi atunci mi-am zis că ceva s-a întâmplat, s-a rupt ceva în mine, s- a descătuşat ceva în mine Cert este că în câteva zile am şi plecat la Frăsinei A fost prima dată când m-am dus la Avva Tată şi l-am îmbrăţişat, i-am cuprins tot trupul cu braţele într-un sentiment ce niciodată nu l-am avut până atunci A fost prima dată şi ultima oară când l-am îmbrăţişat pe Avva Tată aşa De atunci parcă s-a ridicat un văl de ceaţă de pe ochii mei, din sufletul meu, ceva s-a schimbat Cu adevărat am simţit că este şi Avva al meu, că este tatăl meu, că este Avva Tată Am început abia acum să-i simt iubirea lui Avva Tată şi jertfa ce o făcea pentru noi păcătoşii, copiii lui adoptaţi Schimbarea ce a făcut-o Avva Tată cu mine este imensă, n-aş fi crezut vreodată că voi face ceea ce Mântuitorul spunea şi anume: dacă cineva te roagă să mergi cu el 1 5 km, tu să mergi 2, dacă duşmanul tău îţi dă o palmă, să-i întorci şi celălalt obraz, să faci milostenie să-ţi ajuţi aproapele fără a aştepta răsplată de la cei pe care i-ai ajutat, ajută-i pe cei care nu-ţi pot întoarce înapoi ajutorul şi alte şi alte lucruri Atunci mi s- au părut greu, imposibil de realizat, acum mi se par normale toate acestea, chiar fireşti Este uimitor cum eşti ajutat atunci când cu adevărat vrei să te schimbi, citisem prin cărţi despre vindecarea arborelui genealogic, despre urmarea păcatelor făcute de părinţi şi înaintaşii lor şi mă gândeam ce pot face ca măcar de la mine să se rupă acest lanţ al blestemelor şi păcatelor Avva Tată a fost Acel Om, care şi-a asumat povara păcatelor mele, chiar mi-a spus la un moment dat: să ştii că s-au dezlegat nişte blesteme mari din neamul tău şi al soţiei, şi lucrul acesta l-am simţit din plin Am început să-l înţeleg pe Avva Tată, am început să înţeleg cărţile lui Avva Tată (este recunoscut pentru limbajul ermetic folosit în cărţile lui) Interesant că acum citind o carte de-a lui Avva Tată, înţeleg măcar o parte din cele scrise, ceea ce înainte nu reuşeam deloc Abia acum în ultimii ani am început să intuiesc, să simt că Avva Tată nu este un Om obişnuit Din felul cum stăteam de vorbă, din cele ce îmi spunea, am început să înţeleg că de fapt am în faţa mea un Sfânt Veneam la el şi îi spuneam tot felul de probleme, îmi dădea rezolvarea atât de uşor, dar totuşi atât de înţelept Nici nu mă gândeam la o asemenea rezolvare şi de multe ori îmi spuneam că n-are cum să fie aşa, iar timpul îmi demonstra că de fapt aceea era rezolvarea, pe care Avva Tată mi-a spus- o Era de o smerenie covârşitoare, era simplu şi ne învăţa să fim simpli şi să trăim simplu Niciodată nu îşi arăta nevoinţa sau suferinţa, era asemenea pustnicilor din vechime Abia acum stând de vorbă între noi, cei care mergeam la Avva Tată, ne dăm seama că fiecare i-a surprins o frântură din viaţa lui, o frântură din nevoinţa lui, o frântură din sfinţenia lui S-a lăsat descoperit atât cât să nu ne smintim sau să ne vătămăm sufleteşte În schimb, a operat în sufletele noastre cu o precizie de chirurg profesionist Se poate spune că a fost un doctor al sufletelor năpăstuite şi încătuşate Un lucru care este demn de luat aminte, Avva Tată nu şi-a lăsat copiii adoptaţi de izbelişte sau să rătăcească, ci ne-a format, ne-a crescut şi ne-a arătat la fiecare drumul pe care trebuie să-l urmeze Ba mai mult, cu 2 ani înainte să treacă la cele veşnice, îşi scrie testamentul şi momentul trecerii la cele veşnice, şi cele ce se întâmplă atunci Totul este relatat cu lux de amănunte şi starea sufletească şi ceea ce de fapt simte în acel moment Cum poţi scrie aşa ceva decât dacă treci prin aşa ceva sau Dumnezeu îţi revelează asemenea moment Asta demonstrează încă odată sfinţenia lui Avva Tată, darurile pe care Avva Tată le avea Cum poţi scrie despre felul cum se naşte un copil în ceruri sau ce s-a întâmplat la căderea lui Lucifer decât dacă Dumnezeu îţi dă prin Revelaţie toate aceste momente Oare ca să primeşti asemenea daruri nu trebuie să ajungi la o oarecare treaptă a sfinţeniei? „Mistica Morţii” rămâne pentru mine un moment de referinţă şi de nădejde că legătura dintre noi şi Avva Tată nu se va spulbera, ci dimpotrivă, va fi tot mai strânsă, tot mai trainică, atâta timp cât îl vom avea viu în amintirea noastră, în sufletele noastre, 6 în gândurile noastre, în rugăciunile noastre, în sfaturile care le vom urma, în tot ceea ce vom face Mi-e dor de tine Avva Tată şi mă doare că nu ţi-am urmat sfaturile şi învăţăturile aşa cum ai fi vrut să le urmez Pe părintele Ghelasie l-am cunoscut în anul 1995, într-un mod inedit: o cunoştinţă mi-a zis: „Du-te şi tu la părintele Ghelasie şi te spovedeşte” N-am luat-o prea în serios, dar odată ajungând la bibliotecă, am răsfoit o carte de-a părintelui Un capitol în care se trata Gestul Iconic, mi-a trezit interesul Citindu-l, am simţit o puternică dorinţă de a-l cunoaşte pe părintele Ghelasie Însă a trecut şi asta fără nici o atenţie din partea mea, până într-o zi când o altă cunoştinţă m-a invitat să merg la Mânăstirea Frăsinei Cum începeau să se lege împrejurările de a-l cunoaşte pe părinte, am fost de acord să merg la Mănăstirea Frăsinei Ajuns la Mănăstire, am cunoscut un părinte, pe care l-am ajutat la treburile mânăstireşti, ocazie în care i-am cerut să mă ducă la părintele Ghelasie, atunci când e disponibil Nu s-a întâmplat acest lucru nici în prima zi, nici a doua zi, şi a venit ziua a treia Deja se terminase slujba de dimineaţă, şi mi-am zis: „Poate că nu e momentul să-l cunosc” Nu-l văzusem niciodată, îl ştiam numai din descrierile celorlalţi, ca fiind subţirel Aşa, cu o oarecare mâhnire în suflet, dar şi împăcat cu gândul că nu a sosit ziua ca să-l cunosc, m-am îndreptat spre sala de mese Când cobor scările, şi-mi îndrept privirea peste curte, în faţa mea apare un călugăr, înalt şi subţirel Un fior m-a străbătut „El trebuie să fie”, mi-am zis, şi l-am întrebat: „Părintele Ghelasie?”, „Da”, mi-a răspuns Deşi îmi pregătisem cu mult înainte discursul pe care urmam să-l port, am uitat atunci tot, de emoţie, şi i-am spus decât: „Părinte, am citit o carte de-a Dvs şi am simţit dorinţa puternică de a vă întâlni” „Ia, vino cu mine” mi-a zis părintele La chilie mi-a dat două cărţi de-ale sale De atunci m-am dus periodic la Mânăstirea Frăsinei, şi de fiecare dată treceam pe la sfinţia sa, la început o dată la 2-3 luni, apoi din ce în ce mai des În ultimii trei ani, am fost la fiecare aproape două săptămâni, perioadă în care m-am simţit foarte aproape de părintele Nu de puţine ori apăreau probleme pe care nu le puteam depăşi şi apelam la sfatul său După problema pe care o aveam, părintele îmi dădea un răspuns direct, dar de multe ori aveam impresia că nu-i răspundea la întrebări Plecam din chilia sfinţiei sale, şi pe drum, cu mintea la cele discutate, îmi dădeam seama că ideea ce rezulta din discuţie era chiar răspunsul căutat Când îmi dădeam seama, sufletul meu se bucura în adâncul său, şi astfel parcă îi mulţumea părintelui pentru sprijinul acordat Era exact „medicamentul” de care aveam nevoie Acest lucru îmi conferea o putere şi o convingere interioară, şi astfel puteam rezolva problema În această stare plecam de cele mai multe ori de la părinte A fost o dată o împrejurare, când cineva a trimis la mine o persoană necunoscută, care dorea redactarea poeziilor sale pe calculator În 2-3 zile mi-am dat seama că acea persoană era foarte dificilă şi că avea „calităţi” mediumice Rămâneam surprins de faptul că ştia când cineva negativ stătuse pe un anumit scaun; sau ştia că vorbisem un subiect legat de ea cu altă persoană, etc, toate astea în timp ce ea era acasă 7 Ideea ce mă lega era că spunea din când în când: „Fraţii spirituali trebuie să se ajute” Atunci m-am hotărât să cer sfatul părintelui I-am povestit faptele, şi fără să mă lase să termin, mi-a zis: „Ai canon de la mine, când o vezi pe stradă să te fereşti din calea ei” Până seara, printr-un simplu telefon, am scăpat de acea persoană Unele dintre sfaturile părintelui erau: „nu face rău nimănui, fă numai bine”, „nu e bine să te gândeşti la rău” Erau momente când vorbea cu o deosebită dragoste, cu o căldură, o bucurie şi cu un respect duhovnicesc aparte faţă de Maica Domnului, şi faţă de mamă, în general „Îmi place Chipul Omului”, mai spunea Datorită părintelui, am reuşit să înţeleg şi să privesc altfel lucrurile, decât o făceam înainte de a-l întâlni Îmi zicea „să nu laşi Creştinismul” Uneori, la început aveam unele îndoieli referitor la cea ce-mi spunea despre hrană, de exemplu Crescusem cu unele idei şi nu vroiam să le accept uşor pe ale părintelui Apoi, prin proprie experienţă, mi-am dat seama că hrana multă, şi mai ales cea dulce duce la dorinţe păcătoase ale pântecelui, şi că hrana cu adevărat vie este cea netrecută prin foc Toate îndoielile pe care le-am avut faţă de ceea ce-mi spunea părintele sfârşeau în realitatea prezentată de dânsul Uneori îmi mai răspundea la întrebări legate de cărţile sfinţiei sale „Practică! Aşa putem vorbi toată ziua şi tot n-ai să pricepi ” Când mai scria vreo carte îmi spunea: „Semănăm seminţele, şi dacă găseşte pământ bun o să rodească cândva” În ultima perioadă a nevoinţei sale, îl vedeam din ce în ce mai slăbit În special de sărbători, îmi spunea: „Sunt puţin obosit, cred că au fost peste 30 de oameni în noaptea asta”, iar când l-am întrebat de odihnă, mi-a răspuns: „Sărmanii oameni, au nevoie de ajutor” Într-o zi, în preajma Crăciunului anului 2002, am fost rugat să ajut pe un părinte, ucenic de-al părintelui Ghelasie, să cărăm o cruce de beton Curios, m- am uitat să văd ce scrie pe cruce Era numele părintelui După câteva momente, am realizat că aş putea să-l pierd pe părinte Apoi m-am dus la spovedanie, şi când părintele m-a întrebat: „Ei, fiule cu ce-ai mai greşit?”, nu am zis nimic Într-un târziu, am spus numai: „Părinte, nu pot să mai spun nimic”, fiind îndurerat de vederea crucii Părintele şi-a dat seama şi mi-a zis: „Aşa fac părinţii, îşi pregătesc dinainte crucea ” În ziua de Înălţarea Domnului, 2003, părintele m-a întrebat: „Ai ţinut oleacă post, ca să te împărtăşeşti?” Cum nu ţinusem post, părintele mi-a zis să-l ţin de Sf Ap Petru şi Pavel Acest lucru mi l-a întărit şi cu două săptămâni înainte: „Neapărat, să vii de Sf Ap Petru şi Pavel să te împărtăşeşti ” Astfel am venit în acea zi cu încă doi prieteni Am intrat în chilie şi l-am văzut pe părinte mai slăbit ca niciodată Mi s-a făcut milă, şi mi-am amintit când zicea, într- o zi: „Nu mă rog pentru sănătate, ci să-mi dea Dumnezeu putere, să mai uşureze din durere, că sărmanii au nevoie de ajutor” După slujbă am trecut din nou pe la părintele Mi-a cerut să-i aduc duminica următoare propolis Astfel mi-a dat speranţa că o să-l mai întâlnesc măcar o dată 8 Afară, o pornire interioară, parcă mă împingea să spun celor doi prieteni „Cred că e ultima spovedanie”, însă n-am făcut-o, deoarece nu puteam accepta uşor acest lucru În miercurea următoare, pe 2 iulie, la ora 22, am primit telefon că părintele ne-a părăsit în aceeaşi zi, la ora 13 20 Joi, 3 iulie, când l-am văzut pe părinte pregătit pentru înmormântare, am început să-mi dau seama cât de apropiat îmi era A început să se dea în mine o luptă aprigă, între faptul că l-am pierdut şi că nu mai am sprijin duhovnicesc, dar şi că va trebui să mă împac cu gândul că va fi mai aproape de noi acum, aşa cum a spus părintele o dată Apoi am aflat că părintele a lăsat vorba, că duhul său va fi în noi dacă fiecare va urma sfaturile primite După 2-3 zile de la înmormântare, parcă mă bucuram pentru părinte în sufletul meu, şi era atât de viu, încât puteam să-l ating Asta m-a făcut să cred că părintele este acolo în Veşnicie, lângă Dumnezeu, şi că de acolo ne va asculta rugăciunile, şi ne va ajuta, aşa cum a spus 9 10 